Vreme de vară la final de martie. România se pregătește pentru cel mai călduros weekend de martie din ultimii 70 de ani. Se anunță 4 zile cu temperaturi de 30 de grade în unele regiuni, marcând un început de primăvară neobișnuit de cald.
Mai multe explicații au venit de la Florinela Georgescu, director executiv al ANM, în emisiunea "Bună dimineața, România!", moderată de Gabriela Mihai pe B1 TV.
"În următoarele zile, vremea va continua să se încălzească în toate regiunile. Așteptăm ca duminică și luni să fie zilele cele mai calde, cu temperaturi care vor putea ajunge la 29 poate chiar 31 de grade, luni. În partea de sud a țării așteptăm valorile cele mai ridicate, dar foarte cald va fi în toarte regiunile. Sunt temperaturi care de mâine vor depăși 22-24 de grade chiar și în partea de nord a teritoriului.
Singura zonă în care așteptăm duminică și luni o scădere a temperaturilor va fi zona litorală, unde se simte influența Mării Negre – apa e deocamdată foarte rece și atunci acolo maximele vor fi de doar 16 spre 20-22 de grade.
Și nopțile vor fi destul de calde pentru această perioadă, dar temperaturi noaptea mai apropiate de normalul perioadei, pe când maximele sunt mult peste normal, cu 8 – 10 grade peste, aducându-ne la valori ca de început de vară", a explicat Florinela Georgescu.
Vremea se va răci un pic apoi, dar doar pentru câteva zile: "Posibil la începutul săptămânii viitoare, ziua de marți cel mai probabil, va fi cu o scădere de temperatură, că țara noastră urmează a fi traversată de un front atmosferic rece care să împrospăteze masa de aer și să aducă și precipitații. Până atunci, zilele acestea vor fi nu doar foarte calde, ci și frumoase. Foarte puțin probabil să mai plouă, doar izolat în nord și la munte".
Aceasta a mai precizat că vremea s-ar putea încălzi apoi iar, astfel încât weekendul 6 – 7 aprilie să fie tot cald. De asemenea, atunci ar putea exista o pătrundere de praf saharian.
Totodată, Florinela Georgescu s-a referit și la temperaturile mari care ar putea fi înregistrate în întreg anul 2024: "Dinspre Organizația Mondială de Meteorologie vine acest semnal că s-ar putea ca și anul acesta să se înscrie în lista celor mai călduroși ani, chiar dacă vom pierde la nivel global influența fenomenului El Nino, cel care știm că garantează temperaturi medii globale foarte ridicate și care a făcut din anul 2023 cel mai călduros din măsurători".